MT Il-Ġurnal Uffiċjali tal-Unjoni Ewropea L 289/56

DEĊIŻJONI TAL-KUMMISSJONI

tal-21 ta’ Marzu 2012

dwar Għajnuna mill-Istat SA.29864 (C 6/10) (ex NN 1/10) implimentata mir-Repubblika Ċeka għal České aerolinie, a. s. (ČSA – Czech Airlines a.s. — il-possibbiltà ta’ implikazzjonijiet ta’ Għajnuna mill-Istat fuq self li ngħata minn Osinek a.s.)

(notifikata bid-dokument numru C(2012) 1664)

(It-test biċ-Ċek biss huwa awtentiku)

(Test b’relevanza għaż-ŻEE)

(2012/637/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li kkunsidrat id-deċiżjoni li biha l-Kummissjoni ddeċidiet li tagħti bidu għall-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (1), fir-rigward tal-għajnuna SA.29864 (C 6/10, ex NN 1/10, CP 371/2009) (2),

Wara li talbet lill-partijiet interessati biex jissottomettu l-kummenti tagħhom skont id-dispożizzjonijiet imsemmija hawn fuq u wara li kkunsidrat il-kummenti tagħhom,

Billi:

1. PROĊEDURA

(1) F'Mejju 2009, abbażi ta’ informazzjoni pubblikament disponibbli, il-Kummissjoni skopriet li kumpanija tal-Istat li qiegħda fi proċess ta’ likwidazzjoni, imsejħa Osinek a.s. (‘Osinek’), kienet qablet li tagħti self ta’ CZK 2,5 biljun (madwar EUR 100 miljun) lil ČSA – Czech airlines, a. s. (“ČSA”). Il-Kummissjoni talbet informazzjoni mir-Repubblika Ċeka permezz ta’ ittri datati l-14 ta’ Mejju 2009 u l-24 ta’ Settembru 2009. Ir-Repubblika Ċeka pprovdiet il-Kummissjoni b'informazzjoni addizzjonali permezz ta’ ittri datati l-10 ta’ Settembru 2009 u l-25 ta’ Novembru 2009.

(2) Permezz tal-ittra datata l-24 ta’ Frar 2010, il-Kummissjoni infurmat lir-Repubblika Ċeka bid-deċiżjoni tagħha li tibda l-proċedura stabbilita fl-Artikolu 108(2) tat-TFUE fir-rigward tal-miżura (“id-deċiżjoni tal-ftuħ”). Ir-Repubblika Ċeka pprovdiet kummenti għal dik id-deċiżjoni f'ittra datata s-26 ta’ April 2010. Il-Kummissjoni staqsiet aktar mistoqsijiet f'ittra datata s-6 ta’ Lulju 2010, li r-Repubblika Ċeka rrispondiet fil-15 ta’ Settembru 2010.

(3) Id-deċiżjoni tal-ftuħ kienet ippubblikata f'Il-Ġurnal Uffiċjali tal-Unjoni Ewropea. Il-Kummissjoni stiednet lil partijiet interessati biex jippreżentaw il-kummenti tagħhom dwar il-miżura.

(4) Il-Kummissjoni rċeviet kummenti minn erba' partijiet interessati: Travel Service u Icelandair Group fl-10 ta’ Marzu 2011, Czech Connect Airlines a.s. fil-11 ta’ Marzu 2011, JOB AIR Technic a.s. fl-10 ta’ Marzu 2011, u ČSA fl-14 ta’ Marzu 2011. Il-Kummissjoni għaddiet dawn il-kummenti lir-Repubblika Ċeka, li ngħatat l-opportunità li twieġeb; il-Kummissjoni rċeviet it-tweġiba permezz ta’ ittra datata t-12 ta’ Mejju 2011.

2. DESKRIZZJONI DETTALJATA TAL-MIŻURA

2.1. Is-self minn Osinek

(5) Il-miżura taħt investigazzjoni huwa self mogħti fit-30 ta’ April 2009 minn Osinek lil-linja nazzjonali tal-ajru Ċeka, ČSA. Is-self ingħata fi tliet partijiet hekk kif ġej: (a) l-ewwel parti, ta’ CZK 800 miljun, inġibdet fil-11 ta’ Mejju, 2009; (b) it-tieni parti, ta’ CZK 900 miljun, inġibdet fit-30 ta’ Lulju, 2009; u (c) it-tielet parti, ta’ CZK 800 miljun, inġibdet fl-24 ta’ Settembru, 2009;

(6) Id-data mistennija tal-ħlas lura kienet it-30 ta’ Novembru 2010, bil-possibbiltà ta’ tiġdid. Ir-rata tal-imgħax fuq is-self kienet ir-Rata Inter-Bankarja Offruta ta’ Praga (Prague Inter Bank Offered Rate) (“PRIBOR”) fuq tliet xhur plus 300 punt bażi bħala primjum ta’ riskju, jiġifieri 5,51 % fid-data li fiha kien iffirmat il-ftehim ta’ self. L-imgħax kien dovut kull tliet xhur fl-aħħar ġurnata tan-negozju ta’ tliet xhur kalendarji (perjodu ta’ imgħax). L-imgħax kien ikkalkolat kuljum mill-ġurnata ta’ qabel il-ħlas lura tas-self minn Osinek.

(7) Skont l-awtoritajiet Ċeki, il-marġini tar-riskju ta’ 300 punt bażi jirrifletti korrettament marġini ta’ riskju xieraq għas-sitwazzjoni finanzjarja tal-kumpanija, li kellha klassifikazzjoni B minn Standard & Poor's (sitwazzjoni finanzjarja vulnerabbli), u l-livell ta’ kollateralizzazzjoni tal-ammont tas-self, li jammonta għal 110 % tal-ammont tas-self.

(8) Il-kollateral użat biex jiggarantixxi s-self kien jinkludi l-bini li jinsab fl-ajruport ta’ Praga Ruzyne, artijiet, inventarji u spare parts. Il-valur tas-suq ta’ ħafna mill-kollateral kien stabbilit minn espert indipendenti. Erba' addenda għall-ftehim tas-self minn Osinek ġew konklużi, li estendew u mmodifikaw l-assi kollaterali (3). L-awtoritajiet Ċeki jsostnu li dawn il-bidliet kollha jirrispettaw il-kundizzjonijiet stipulati fil-ftehim tas-self minn Osinek li l-ammont tas-self attwali m'għandux jeċċedi 90 % tal-valur tal-kollateral fi kwalunkwe żmien jew l-ammont massimu ta’ self miftiehem.

(9) Is-self minn Osinek ma tħallasx lura kif kien inizjalment maħsub, iżda minflok ġie dekollateralizzat u d-dejn ġie kapitalizzat fit-30 ta’ Ġunju 2010 (tibdil ta’ self f'ekwità). Tabella 1 Ħarsa ġenerali lejn l-assi li jiggarantixxu s-self ipprovdut minn Osinek Kollateral Valur f'CZK (miljun) Valur determinat minn Perjodu ta’ użu Bini operazzjonali – Hangar F (inkluża l-art taħt il-bini) [925–990] (*) YBN Consult - Znalecký ústav s.r.o., Opinjoni esperta tal-1 ta’ Ġunju 2009 mill-11 ta’ Mejju 2009 (l-ewwel parti) Bini amministrattiv – “APC” (inkluża l-art taħt il-bini) [735–770] YBN Consult - Znalecký ústav s.r.o., Opinjoni esperta tal-5 ta’ Lulju 2009 mit-30 ta’ Lulju 2009 (it-tieni parti) sad-9 ta’ Diċembru 2009 (ikkanċellata bit-tielet Addendum) Spare parts (spare parts li jduru u/jew magni ta’ sostituzzjoni) [150–165] Valutazzjoni bbażata fuq il-valur nett skont il-kotba fit-30 ta’ Settembru 2009 mill-24 ta’ Settembru 2009 (it-tielet parti) Spare parts (li jduru, it-tip A310 (kollha) u Boeing [520–575] Valutazzjoni bbażata fuq il-valur nett skont il-kotba fit-30 ta’ Settembru 2009 mill-24 ta’ Settembru 2009 (it-tielet parti) sal- 25 ta’ Jannar 2010 (ir-raba' Addendum) L-art madwar il-bini amministrattiv “APC” [60–65] YBN Consult - Znalecký ústav s.r.o., Opinjoni esperta tal-5 ta’ Lulju 2009 mit-23 ta’ Lulju 2009 (l-ewwel Addendum) sal- 25 ta’ Jannar 2010 L-art madwar u li tmiss mal-Hangar F [105–115] YBN Consult - Znalecký ústav s.r.o., Opinjoni esperta tal-5 ta’ Lulju 2009 mit-23 ta’ Lulju 2009 (l-ewwel Addendum) Spare parts, tip: A319/320 [265–290] Abbażi tal-valur nett skont il-kotba mit-23 ta’ Lulju 2009 (l-ewwel Addendum) Spare parts, tip: A310, ATR u Boeing [440–485] Abbażi tal-valur nett skont il-kotba mit-22 ta’ Settembru 2009 (it-tieni Addendum) Simulatur tat-titjiriet [155–170] YBN Consult - Znalecký ústav s.r.o., Opinjoni esperta tal-10 ta’ Settembru 2009 mit-22 ta’ Settembru 2009 (it-tieni Addendum) 1 Boeing 737-55s, marka tar-reġistrazzjoni: OK CGK [140–155] YBN Consult - Znalecký ústav s.r.o., Opinjoni esperta tas-7 ta’ Diċembru 2009 mid-9 ta’ Diċembru 2009 (it-tielet Addendum) 2 Boeing 737-55s, marki tar-reġistrazzjoni: OK CGH, OK CGJ [300–330] YBN Consult - Znalecký ústav s.r.o., Opinjoni esperta tas-7 ta’ Diċembru 2010 mid-9 ta’ Diċembru 2009 (it-tielet Addendum) sal- 25 ta’ Jannar 2010 (ir-raba' Addendum) IT [80–85] PROSCON - s.r.o., Opinjoni esperta tat-30 ta’ Novembru 2009 mid-9 ta’ Diċembru 2009 (it-tielet Addendum) It-trejdmark “ČSA CZECH AIRLINES” [140–155] Vladimir Cmejla, Opinjoni esperta tat-30 ta’ Novembru 2009 mid-9 ta’ Diċembru 2009 (it-tielet Addendum) Is-sehem ta’ ČSA f'ČSA Support, s.r.o. [790–865] PROSCON - s.r.o., Opinjoni esperta tal-20 ta’ Jannar 2010 mill-25 ta’ Jannar 2010 (ir-raba' Addendum)

2.2. Kamp ta’ applikazzjoni ta’ din id-Deċiżjoni

(10) Id-deċiżjoni tal-ftuħ datata l-24 ta’ Frar 2010 tirreferi għas-self mogħti minn Osinek ta’ CZK 2,5 biljun fuq il-bażi tal-ftehim tas-self konkluż fit-30 ta’ April 2009 u tassumi li d-dekollateralizzazzjoni tas-self abbażi tar-Riżoluzzjoni Nru. 1343 tal-Gvern Ċek tas-26 ta’ Ottubru 2009 kienet diġà twettqet. Madanakollu, id-dekollateralizzazzjoni tas-self u l-kapitalizzazzjoni tiegħu (it-tibdil ta’ self f'ekwità) ġie nnotifikat lill-Kummissjoni fit-12 ta’ Mejju 2010 (SA.30908 CSA – Czech Airlines - Pjan ta’ ristrutturar) u implimentat f'Ġunju 2010. Għalhekk, din id-deċiżjoni tittratta biss is-self minn Osinek ta’ CZK 2,5 biljun abbażi tal-ftehim tas-self konkluż fit-30 ta’ April 2009. Il-valutazzjoni tal-dekollateralizzazzjoni u t-tibdil sussegwenti ta’ self f'ekwità fir-rigward tas-self minn Osinek se jkunu s-suġġett tad-deċiżjoni finali fil-Każ SA.30908.

2.3. Osinek

(11) Osinek kienet korporazzjoni finanzjarja mwaqqfa sabiex tissorvelja l-għeluq tal-minjieri tal-faħam fir-Repubblika Ċeka u r-rivitalizzazzjoni tagħhom. Fiż-żmien meta ngħata s-self, kienet 100 % sjieda tal-awtoritajiet Ċeki taħt is-sorveljanza tal-Ministeru tal-Finanzi. Fil-5 ta’ Novembru 2008, Osinek bdiet il-likwidazzjoni. Qabel il-likwidazzjoni tagħha, Osinek kien għad fadlilha fondi għad-dispożizzjoni tagħha, u kienet irrapurtata li qed tfittex possibilitajiet differenti ta’ investiment. Il-ftehim ta’ self minn Osinek ġie konkluż u ffirmat fit-30 ta’ April 2009 f'isem Osinek mil-likwidatur tagħha. Sabiex jiġu identifikati r-riskji potenzjali assoċjati mas-self, Osinek ikkummissjonat analiżi ekonomika ta’ ČSA minn espert indipendenti, European Business Consulting spol. s.r.o. (‘EBC’), kif ukoll analiżi legali mid-ditta legali, JUDr. Jiří Rybář & JUDr. Pavel Štrbík.

(12) Fid-29 ta’ Settembru 2009, Osinek u l-Ministeru tal-Industrija u l-Kummerċ tar-Repubblika Ċeka ffirmaw ftehim li permezz tiegħu l-kontijiet ta’ Osinek riċevibbli mingħand ČSA bħala riżultat tal-ftehim tas-self minn Osinek kienu assenjati lill-Ministeru b'riżultat tal-proċedura ta’ likwidazzjoni ta’ Osinek. ČSA irċeviet avviż ta’ din l-assenjazzjoni fl-istess jum. Fit-8 ta’ Marzu 2010, il-proċedura ta’ likwidazzjoni ta’ Osinek kienet finalizzata.

(13) Fit-3 ta’ Mejju 2010, il-Gvern Ċek adotta r-Riżoluzzjoni Nru. 333 dwar pjan ta’ ristrutturar għal ČSA li permezz tagħha l-Gvern Ċek ta struzzjonijiet lill-Ministeru tal-Industrija u l-Kummerċ biex jimplimenta r-rilaxx ta’ rahan fuq xi kollateral qabel iż-żieda tal-kapital reġistrat ta’ ČSA. Il-kapitalizzazzjoni ta’ self (tibdil ta’ self f'ekwità) kienet legalment ibbażata fuq dik ir-Riżoluzzjoni u implimentata fit-30 ta’ Ġunju 2010.

2.4. Il-benefiċjarju, ČSA

(14) ČSA ilha t-trasportatur nazzjonali tal-ajru tar-Repubblika Ċeka mill-1923. Il- kwartieri ġenerali tagħha qegħdin fi Praga u topera mill-ajruport Prague Ruzyně. ČSA hija l-akbar linja tal-ajru bbażata fl-ajruport Prague Ruzyně, b'rappreżentanza ta’ 37 % tal-passiġġieri li l-vjaġġ tagħhom joriġina jew jispiċċa fi Praga. ČSA hija membru tal-alleanza Sky Team. Qabel ir-ristrutturar, il-flotta ta’ ČSA kienet magħmula minn 51 inġenju tal-ajru. ČSA toffri servizzi skedati ta’ trasport bl-ajru (sa 104 destinazzjoni f'44 pajjiż). ČSA tipprovdi wkoll titjiriet charter, servizzi ta’ merkanzija, servizzi ta’ assistenza fuq l-art (tiġġestixxi madwar 60 % tal-passiġġieri kollha fl-ajruport Prague Ruzyně), servizzi ta’ manutenzjoni ta’ inġenji tal-ajru, servizzi ta’ taħriġ tal-ekwipaġġ, servizzi ta’ kejtering, u topera ħwienet mingħajr dazju fl-ajruport Prague Ruzyně u bejgħ ħieles mid-dazju fuq l-ajruplani.

2.4.1. Struttura tas-sjieda

(15) ČSA hija kumpanija statali li 95,69 % tal-ishma tagħha huma proprjetà tar-Repubblika Ċeka permezz tal-Ministeru tal-Finanzi. L-azzjonisti minoritarji huma Česká pojišťovna, a.s. (2,26 %), il-Belt ta’ Praga (1,53 %) u l-Belt ta’ Bratislava (0,51 %).

(16) Hekk kif jitlesta l-proċess ta’ ristrutturar, l-Istat għandu l-għan li jsib sieħeb strateġiku għal ČSA. Bħala tħejjija għall-privatizzazzjoni ppjanata, il-Gvern Ċek iddeċieda li joħloq struttura korporattiva ġdida taħt l-umbrella ta’ Český Aeroholding, a.s. (“ČAH”).

(17) Fil-25 ta’ Ottubru 2011, l-awtorità Ċeka għall-kompetizzjoni approvat il-ħolqien ta’ ČAH li se tinkludi lil ČSA, l-ajruport Prague Ruzyně u s-sussidjarji attwali ta’ ČSA, jiġifieri Czech Airlines Handling, Holidays Czech Airlines, Technics and ČSA Services s.r.o. Il-ġestjoni u l-istruttura ta’ ČAH għandhom jinkludu elementi ta’ struttura azzjonarja finanzjarja, li l-għan tagħha huwa li tirristruttura l-kumpaniji miġbura fi ħdan l-azjenda biex tiffaċilita l-aċċess tagħhom għall-finanzjament kummerċjali u biex tħejjijhom għall-privatizzazzjoni li ġejja.

2.4.2. Is-sitwazzjoni finanzjarja tal-kumpanija

(18) ČSA għaddiet minn esperjenzi diffiċli li komplew jaggravaw b'mod sinifkanti fl-2009 fil-quċċata tal-kriżi ekonomika attwali. Għalkemm fl-ebda ħin il-kumpanija ma kkwalifikat għall-proċedimenti ta’ falliment taħt il-liġi nazzjonali Ċeka, hija esperjenzat xejra negattiva fl-iżvilupp tal-indikaturi finanzjarji ewlenin tagħha. Tabella 2 L-ekwità u l-kapital reġistrat ta’ ČSA, 2006-2008 (CZK elf) 2006 2007 2008 2009 Ekwità 938 646 1 238 093 101 686 –2 352 045 Kapital reġistrat 2 735 510 2 735 510 2 735 510 2 735 510 Sors: Rapporti Annwali ta’ ČSA

Tabella 3 Bidliet fil-finanzi ta’ ČSA (CZK elf) (eluf) CZK 31.12.2006 31.12.2007 31.3.2008 30.6.2008 31.12.2008 31.3.2009 30.6.2009 30.9.2009 31.12.2009 Profitt/Telf – 396 951 206 600 [– 880 000 - – 800 000 ] [– 180 000 - – 165 000 ] 470 057 [– 1 320 000 - – 1 190 000 ] [– 1 840 000 - – 1 660 000 ] [– 2 625 000 - – 2 365 000 ] –3 756 125 Fatturat (4) 23 375 950 23 399 853 [4 625 000 - 5 080 000 ] [10 175 000 - 11 250 000 ] 22 581 692 [4 385 000 - 4 820 000 ] [9 265 000 - 10 235 000 ] [14 300 000 - 15 830 000 ] 19 789 620 Fluss nett ta’ flus minn operazzjonijiet – 533 192 – 275 234 [– 1 110 000 - – 1 000 000 ] [– 640 000 - – 580 000 ] –1 762 376 [– 1 230 000 - – 1 115 000 ] [– 1 320 000 - – 1 195 000 ] — –3 066 694 Dejn 6 476 911 4 391 070 [4 410 000 - 4 890 000 ] [3 665 000 - 4 065 000 ] 6 494 752 [5 685 000 - 6 285 000 ] [5 550 000 - 6 065 000 ] [6 290 000 - 6 960 000 ] 6 581 325 Valur nett tal-assi 11 679 439 10 161 647 [8 945 000 - 9 855 000 ] [9 535 000 - 10 065 000 ] 10 418 871 [8 340 000 - 9 255 000 ] [8 990 000 - 9 920 000 ] [8 470 000 - 9 390 000 ] 7 948 571 Sors: Dikjarazzjonijiet finanzjarji pprovduti minn ČSA.

(19) Il-kumpanija għamlet profitti fl-2007 u l-2008. Madanakollu, ir-riżultat tan-negozju tagħha ddeterjora b'mod sinifikanti fl-2009. Il-fatturtat tagħha naqas bi ftit tul l-erba' snin ta’ qabel, iżda l-fluss tal-flus kien sejjer lura b'mod konsiderevoli. Il-livell tad-dejn kien bejn wieħed u ieħor stabbli. Il-kumpanija kienet qed tikkumpensa għat-telf tagħha bil-bejgħ tal-assi, b'mod speċjali fis-sena finanzjarja 2009.

(20) Is-sitwazzjoni tal-kumpanija kompliet sejra għall-agħar matul l-2009, b'mod partikolari wara s-sajf, li tradizzjonalment huwa perjodu profittabbli għal ČSA.

2.5. Id-deċiżjoni tal-ftuħ

(21) Fl-24 ta’ Frar 2010, il-Kummissjoni fetħet il-proċedura ta’ investigazzjoni formali. Fid-deċiżjoni tagħha, il-Kummissjoni esprimiet dubji dwar jekk ČSA kinitx diġà f'diffikultà skont it-tifsira tal-linji gwida tal-Komunità dwar l-għajnuna mill-Istat għas-salvataġġ u r-ristrutturar ta’ ditti f'diffikultà (‘il-Linji Gwida S u R’) (5) fil-ħin li rċeviet is-self.

(22) Barra minn hekk, il-Kummissjoni esprimiet dubji dwar jekk il-kundizzjonijiet tas-self ipprovdut minn Osinek lil ČSA, meta tiġi kkunsidrata s-sitwazzjoni finanzjarja tagħha, tawhiex vantaġġ ekonomiku li l-impriża benefiċjarja ma kinitx tikseb taħt kundizzjonijiet normali tas-suq. Barra minn hekk, il-Kummissjoni staqsiet jekk, li kieku s-self kien jinvolvi għajnuna mill-Istat, din l-għajnuna setgħetx tinstab kompatibbli mar-regoli applikabbli dwar l-għajnuna mill-Istat, speċjalment il-komunikazzjoni tal-Kummissjoni Qafas Komunitarju Temporanju għal miżuri ta’ għajnuna mill-Istat biex isostnu l-aċċess għall-finanzjament fil-kriżi finanzjarja u ekonomika attwali (“il-Qafas Temporanju”) (6). Jekk is-self ta’ Osinek jinstab li jinvolvi għajnuna mill-Istat, il-miżura kieku kienet tkun detrimentali fuq il-kompetizzjoni, jiġifieri għall-kumpaniji li joperaw rotot mill-ajruport Prague Ruzyně jew li jikkompetu ma’ ČSA u s-sussidjarji tagħha fi swieq oħra.

3. KUMMENTI MIR-REPUBBLIKA ĊEKA

(23) Bi tweġiba għad-deċiżjoni tal-ftuħ, ir-Repubblika Ċeka ppreżentat kummenti fejn hija sostniet li s-self minn Osinek kien jissodisfa t-test ‘prinċipju ta’ investitur f'ekonomija tas-suq’ minħabba li dan ma pprovdiex lil ČSA b'benefiċċji ekonomiċi mhux xierqa.

(24) B'mod partikolari, ir-Repubblika Ċeka hija tal-fehma li fid-data tal-iffirmar tal-ftehim tas-self minn Osinek, ČSA ma kinitx impriża f'diffikultà u saret biss impriża f'diffikultà lejn l-aħħar ta’ Awwissu 2009. Ir-Repubblika Ċeka targumenta li minkejja l-problemi dejjem jikbru tagħha, ČSA dejjem kienet kapaċi tiżgura l-vijabilità tagħha. Madanakollu, is-sitwazzjoni nbidlet fl-aħħar tal-2008 u bidu tal-2009 u kompliet tiddeterjora matul is-sena minħabba r-riċessjoni ekonomika globali, li kellha impatt qawwi fuq is-swieq tat-trasport dinjija (7). Dan, flimkien ma’ swieq taż-żejt destabilizzati u l-varjazzjonijiet tal-munita, ikkontribwew għad-deterjorament tal-kundizzjoni finanzjarja ta’ ČSA.

(25) Matul l-2009 ČSA qagħdet fuq it-tbassir ibbażat fuq ir-riżultati tas-snin preċedenti u stenniet riżultati ferm aħjar fl-istaġun tas-sajf. Madanakollu, l-ewwel nofs tar-riżultati tal-2009 irrappurtati lill-amministrazzjoni f'nofs Awwissu wera tnaqqis sostanzjali fid-dħul medju ta’ ČSA għal Ġunju. F'Awissu 2009 kien jidher ċar għall-amministrazzjoni li l-kumpanija ma setgħetx topera iżjed mingħajr miżuri immedjati ta’ qtugħ fl-ispejjeż u assistenza finanzjarja minn sorsi esterni.

(26) Fir-rigward tal-element possibbli tal-għajnuna mill-Istat fis-self minn Osinek, ir-Repubblika Ċeka ssostni li r-rata tal-imgħax tissodisfa r-rekwiżiti tal-komunikazzjoni mill-Kummissjoni dwar ir-reviżjoni tal-metodu li jistabbilixxi r-rati ta’ referenza u tal-iskont (‘il-Komunikazzjoni dwar ir-Rata ta’ Referenza’) (8). B'mod partikolari, ir-Repubblika Ċeka ssostni li kien xieraq li tintuża r-rata PRIBOR ta’ tliet xhur bħala r-rata bażi biex tiddetermina l-imgħax tas-self inkwistjoni minħabba l-volatilità tas-swieq finanzjarji fil-ħin tal-iffirmar tal-ftehim tas-self ta’ Osinek.

(27) ČSA ma tiġix ivvalutata skont sistemi ta’ klassifikazzjoni, għalhekk ir-Repubblika Ċeka ma tistax tipprovdi evidenza għas-suppożizzjoni tagħha li ČSA ikkwalifikat għal klassifikazzjoni B fil-ħin meta l-ftehim tas-self ta’ Osinek kien iffirmat. Madanakollu, ir-Repubblika Ċeka tirreferi għal rapport tas-27 ta’ April 2009 miktub minn EBC skont liema ČSA kienet solventi u ta’ sodezza kreditizja.

(28) Ir-Repubblika Ċeka ssostni li biex tassigura s-self, ČSA kienet meħtieġa tipprovdi kollateral li jammonta għal mill-inqas 110 % tas-self għat-tul kollu tiegħu. Għalhekk, l-ammont ta’ self fil-fatt mogħti lil ČSA fl-ebda ħin ma kellu jeċċedi d-90 % tal-valur tal-kollateral kollu. Ir-Repubblika Ċeka kkonfermat li dan ir-rekwiżit ġie sodisfatt fil-każijiet kollha u ppreżentat rapporti ta’ evalwazzjoni tal-assi li ntużaw bħala kollateral għas-self.

(29) Barra minn hekk, ir-Repubblika Ċeka targumenta li l-likwidatur ta’ Osinek, fid-dawl tal-fatt li Osinek kellha ammont konsiderevoli ta’ riżorsi finanzjarji disponibbli, fittex opportunitajiet ta’ investiment li jiġġeneraw redditu. Qabel ma daħal għall-ftehim tas-self ta’ Osinek, il-likwidatur ikkummissjona l-kumpanija ta’ konsulenza indipendenti, EBC u l-uffiċċju legali JUDr. Jiří Rybář & JUDr. Pavel Štrbík biex ifasslu analiżi ekonomika u legali dwar l-offerta tas-self. L-analiżi mill-EBC ikkonfermat li ČSA tista' tiġi kkunsidrata solventi u li r-riskju li s-self lil ČSA jista' jikkawża telf jew ħsara lil Osinek kien wieħed minimu. Abbażi ta’ din l-analiżi, il-likwidatur iddeċieda li s-self lil ČSA ikun mezz vantaġġjuż ta’ depożitu fir-rigward tar-riżorsi finanzjarji disponibbli ta’ Osinek.

(30) Addizzjonalment, ir-Repubblika Ċeka ssostni li, anki jekk il-Kummissjoni ssib li t-termini tas-self ta’ Osinek huma iktar favorevoli minn dawk offruti fis-suq, is-self ikun kompatibbli mal-kundizzjonijiet stabbiliti fil-Qafas Temporanju.

4. KUMMENTI MILL-PARTIJIET INTERESSATI

(31) Matul il-proċedura ta’ investigazzjoni formali, il-Kummissjoni rċeviet kummenti minn tliet partijiet terzi interessati u mill-benefiċjarju tal-miżura taħt investigazzjoni, ČSA (paragrafu 4).

(32) Il-kummenti ta’ ČSA jirriflettu essenzjalment il-kummenti tar-Repubblika Ċeka dwar id-deċiżjoni tal-ftuħ spjegata hawn fuq. ČSA issostni li s-self ta’ Osinek ingħata fuq kundizzjonijiet tas-suq, peress li Osinek aġixxiet bħala operatur razzjonali f'ekonomija tas-suq motivata minn objettivi kummerċjali aktar milli minn objettivi ekonomiċi jew ta’ politika soċjali. Barra minn hekk, ČSA tikkumenta dwar il-kwantifikazzjoni tal-element ta’ għajnuna possibbli, jekk il-Kummissjoni tikkonkludi li s-self ta’ Osinek ingħata b'rata ta’ imgħax vantaġġuża, jiġifieri, jekk wieħed jassumi li l-klassifikazzjoni ta’ ČSA kienet agħar minn “B” u/jew il-kollateral ma kellux jiġi kklassifikat bħala “għoli”.

(33) Il-partijiet terzi kollha interessati huma kompetituri ta’ ČSA u huma rappreżentati mill-istess uffiċċju legali: għaldaqstant, ir-raġunament tagħhom huwa sa ċertu punt identiku. Il-partijiet terzi interessati jargumentaw li s-self minn Osinek pprovda lil ČSA b'għajnuna mill-Istat li ppermettiet li l-kumpanija tikkompeti b'mod inġust billi titlob prezzijiet li l-kompetituri l-oħra li ma rċevew l-ebda sussidju mill-Istat ma jistgħux joffru mingħajr ma jitilfu l-kapaċità li jkopru l-kostijiet tagħhom u jiġġeneraw profitt raġonevoli (9).

(34) Il-partijiet terzi interessati jargumentaw li ČSA diġà kienet f'diffikultajiet serji qabel l-1 ta’ Lulju 2008. Barra minn hekk, huma jsostnu li s-self minn Osinek ingħata b'rata ta’ imgħax sostanzjalment aktar baxxa minn dak li jeżiġi bank f'ċirkustanzi simili, meta wieħed iqis is-sitwazzjoni finanzjarja ta’ ČSA, it-tul tal-ħlas lura, il-kwalità tal-kollateral u l-probabbiltà baxxa ta’ ħlas lura reali. F'ċirkostanzi bħal dawn, is-self minn Osinek jikkostitwixxi għajnuna illegali mill-Istat inkompatibbli mar-regoli tal-UE. Wieħed mill-kompetituri li pprovda kummenti jsostni li ČSA issodisfatt il-kundizzjoni li aktar minn nofs il-kapital reġistrat tagħha kien għeb fl-2007, 2008 u 2009. Barra minn hekk, fis-snin 2008 u 2009, aktar minn kwart tal-kapital reġistrat ta’ ČSA għeb matul l-aħħar 12-il xahar. L-istess kompetitur jispjega li wieħed jista' jassumi li mit-tnaqqis ta’ kapital reġistrat ta ČSA fl-2008, fl-1 ta’ Lulju 2008 il-kumpanija diġà kienet tissodisfa ż-żewġ kundizzjonijiet ta’ ditta f'diffikultà skont it-tifsira tal-punt 10(a) tal-Linji Gwida S u R.

(35) Il-partijiet terzi interessati jsostnu wkoll li minħabba l-likwidità negattiva tal-operazzjoni, il-pluralità tal-kredituri u l-eżistenza ta’ obbligi finanzjarji dovuti u pagabbli fi żmien 30 jum, wieħed jista' jassumi li l-kumpanija sofriet minn insolvenza imminenti mill-aħħar tas-sena 2007 u kellha, għalhekk, tikkwalifika bħala impriża f'diffikultà mill-2007 (skont il-punt 10(c) tal-Linji Gwida S u R).

5. KUMMENTI MIR-REPUBBLIKA ĊEKA DWAR L-OSSERVAZZJONIJIET TAL-PARTIJIET INTERESSATI

(36) Ir-Repubblika Ċeka ma qablitx mal-kummenti tal-partijiet terzi interessati u qablet mal-kummenti ta’ ČSA. Ir-Repubblika Ċeka sostniet l-argument tagħha li s-self minn Osinek ingħata fuq termini tas-suq u skont il-Komunikazzjoni dwar ir-Rata ta’ Referenza. Barra minn hekk, l-awtoritajiet Ċeki jargumentaw li ČSA kienet kapaċi topera mingħajr għajnuna mill-Istat sat-tieni nofs tal-2009. Il-kundizzjoni tal-assi ta’ ČSA ma kinitx danneġġata serjament anke fl-ewwel nofs tal-2009, u l-valur tagħha fil-fatt żdied minn CZK [8 340-9 255] miljun fl-ewwel tliet xhur tal-2009 għal CZK [8 990-9 920] miljun fit-tieni tliet xhur tal-2009.

(37) Ir-Repubblika Ċeka tinnota li, għalkemm ČSA tippubblika r-riżultati tal-operazzjonijiet tagħha, miġbura kemm skont l-Istandards Ċeki tal-Kontabilità (“CAS”) kif ukoll skont l-Istandards Internazzjonali tar-Rappurtar Finanzjarju (“IFRS”), il-partijiet terzi interessati bbażaw il-kummenti tagħhom biss fuq riżultati miġbura skont il-CAS, li l-metodoloġija tagħhom ma tipprovdix stampa vera tal-operazzjonijiet tal-kumpanija. Kontijiet miġbura skont l-IFRS jipprovdu informazzjoni aħjar dwar il-kundizzjoni finanzjarja tal-kumpanija u għalhekk huma aktar xierqa. ČSA qed tuża lil CAS minħabba l-obbligu tagħha taħt il-liġijiet tat-taxxa Ċeki. Madanakollu, l-attivitajiet ta’ ČSA mhumiex limitati għar-Repubblika Ċeka iżda huma globali, u huwa għal din ir-raġuni li ČSA kienet qed tuża wkoll l-IFRS. Ir-Repubblika Ċeka tindika li l-IFRS huma applikati mill-banek fid-deċiżjonijiet ta’ self tagħhom minħabba li huma kkunsidrati aktar preċiżi mill-CAS.

(38) Fl-aħħar nett, ir-Repubblika Ċeka pprovdiet xhieda li turi li fiż-żmien meta ngħata s-self minn Osinek, ČSA ma kinitx tissodisfa l-kundizzjonijiet għall-insolvenza skont l-Att Ċek dwar l-Insolvenza (10).

6. PREŻENZA TA’ GĦAJNUNA MILL-ISTAT

(39) Skont l-Artikolu 107(1) tat-TFUE, kull għajnuna mogħtija minn Stat Membru jew permezz ta’ riżorsi tal-Istat, fi kwalunkwe forma li tfixkel jew thedded li tfixkel il-kompetizzjoni billi tiffavorixxi ċerti impriżi jew il-produzzjoni ta’ ċerti prodotti għandha, safejn tolqot il-kummerċ bejn l-Istati Membri, tkun inkompatibbli mas-suq intern.

(40) Il-kriterji stabbiliti fl-Artikolu 107(1) huma kumulattivi. Għaldaqstant, sabiex jiġi determinat jekk il-miżuri notifikati jirrappreżentawx għajnuna mill-Istat skont it-tifsira tal-Artikolu 107(1) tat-TFUE, il-kundizzjonijiet kollha li ġejjin iridu jkunu sodisfatti. L-appoġġ finanzjarju jrid ikun: — mogħti mill-Istat jew permezz ta’ riżorsi tal-Istat; — jagħti vantaġġ ekonomiku lill-benefiċjarju; — jiffavorixxi ċerti impriżi jew il-produzzjoni ta’ ċerti prodotti; — ifixkel jew jhedded li jfixkel il-kompetizzjoni; u — jeffettwa l-kummerċ bejn l-Istati Membri.

6.1. Riżorsi tal-Istat u l-imputabilità

(41) Il-kunċett ta’ għajnuna mill-Istat japplika għal kwalunkwe vantaġġ mogħti direttament jew indirettament, iffinanzjat mir-riżorsi tal-Istat, mogħti mill-Istat innifsu jew minn kwalunkwe korp intermedjarju li qed jaġixxi bis-saħħa tas-setgħat mogħtija lilu.

(42) Għaldaqstant, l-ewwel irid jiġi stabbilit jekk is-self minn Osinek għandux jitqies bħala riżorsi tal-Istat. Kif imsemmi hawn fuq, Osinek kienet, fiż-żmien meta ngħata s-self, 100 % sjieda tal-Ministeru tal-Finanzi tar-Repubblika Ċeka u, għal din ir-raġuni, irrispettivament mill-istatus korporattiv tagħha jew kwalunkwe status legali ieħor, hija impriża pubblika skont it-tifsira tal-Artikolu 2(b) tad-Direttiva tal-Kummissjoni 2006/111/KE tas-16 ta’ Novembru 2006 dwar it-trasparenza tar-relazzjonijiet finanzjarji bejn l-Istati Membri u l-impriżi pubbliċi kif ukoll it-trasparenza finanzjarja fi ħdan ċerti impriżi (11). Għaldaqstant, il-Kummissjoni tikkunsidra li s-self minn Osinek huwa ffinanzjat minn riżorsi tal-Istat.

(43) Madanakollu, il-Qorti tal-Ġustizzja ddeċidiet ukoll li, anki jekk l-Istat huwa f'pożizzjoni li jikkontrolla impriża pubblika u li jeżerċita influwenza dominanti fuq l-operazzjonijiet tagħha, l-eżerċizzju attwali ta’ dak il-kontroll f'każ partikolari ma jistax jiġi awtomatikament preżunt. Impriża pubblika tista' taġixxi b'aktar jew anqas indipendenza, skont il-grad ta’ awtonomija mogħtija lilha mill-Istat. Għalhekk, is-sempliċi fatt li impriża pubblika qiegħda taħt il-kontroll tal-Istat mhuwiex biżżejjed biex il-miżuri meħuda minn dik l-impriża, bħall-ftehim tas-self inkwistjoni, jiġu kkunsidrati imputabbli lill-Istat. Huwa wkoll meħtieġ li jiġi eżaminat jekk l-awtoritajiet pubbliċi għandhomx jitqiesu implikati, b'xi mod jew ieħor, fl-adozzjoni ta’ din il-miżura. F'dan ir-rigward, il-Qorti indikat li l-imputabilità lill-Istat ta’ miżura meħuda minn impriża pubblika tista' tiġi dedotta minn sett ta’ indikaturi li jirriżultaw miċ-ċirkostanzi tal-każ u l-kuntest li ttieħdet fih dik il-miżura (12).

(44) Indikaturi bħal dawn jistgħu jkunu l-integrazzjoni tal-impriża fl-istrutturi tal-amministrazzjoni pubblika, in-natura tal-attivitajiet tagħha u l-eżerċizzju ta’ dawn tal-aħħar fuq is-suq fil-kundizzjonijiet normali ta’ kompetizzjoni ma’ operaturi privati, l-istatus legali tal-impriża (fis-sens li tkun soġġetta għal-liġi pubblika jew għal-liġi ordinarja tal-kumpanija), l-intensità tas-sorveljanza eżerċitata mill-awtoritajiet pubbliċi fuq l-amministrazzjoni tal-impriża, jew kwalunkwe indikatur ieħor li juri, fil-każ partikolari, involviment mill-awtoritajiet pubbliċi fl-adozzjoni ta’ miżura jew l-improbabbiltà li ma jkunux involuti, wara li jiġu kkunsidrati wkoll il-kamp ta’ applikazzjoni tal-miżura, il-kontenut tagħha jew il-kundizzjonijiet li jkunu fiha.

(45) Il-Kummissjoni tinnota li l-maġġoranza tal-membri tal-Bord tas-Sorveljanza ta’ Osinek huma rappreżentanti ta’ awtoritajiet pubbliċi (bħall-Ministeru tal-Finanzi).

(46) Osinek bdiet il-likwidazzjoni fil-5 ta’ Novembru 2008 bis-saħħa tad-deċiżjoni tal-azzjonist uniku tagħha tal-istess data. Għalkemm, skont il-liġi Ċeka, il-likwidatur għandu jaġixxi b'mod awtonomu u mingħajr istruzzjonijiet mill-korpi tal-kumpanija waqt il-proċess ta’ likwidazzjoni, il-Kummissjoni tkompli tinnota li l-likwidatur kien maħtur mill-Ministeru tal-Finanzi tar-Repubblika Ċeka biex jaġixxi bħala l-uniku azzjonist ta’ Osinek.

(47) Barra minn hekk, l-awtoritajiet Ċeki pprovdew lill-Kummissjoni b'opinjonijiet esperti minn JUDr. Jiří Rybář & JUDr. Pavel Štrbík li rrakkomandaw li qabel tittieħed id-deċiżjoni biex jingħata s-self lil ČSA, il-likwidatur ta’ Osinek għandu jikkonsulta mal-azzjonist ta’ Osinek, jiġifieri r-Repubblika Ċeka.

(48) Fir-rigward tas-sorveljanza tal-attivitajiet ta’ Osinek mill-Istat, il-Kummissjoni tosserva wkoll li l-Gvern Ċek sussegwentement ukoll ħa d-deċiżjoni biex jiddekollateralizza s-self ta’ Osinek u jibdel is-self għall-ekwità ta’ ČSA permezz tar-Riżoluzzjoni Nru. 333.

(49) Għaldaqstant, il-Kummissjoni tikkonkludi li d-deċiżjoni li jingħata s-self minn Osinek hija imputabbli lill-Istat Ċek. Is-self minn Osinek għandu, għalhekk, jitqies bħala finanzjament mir-riżorsi tal-Istat.

6.2. Vantaġġ ekonomiku

(50) Il-Kummissjoni tinnota li, skont prinċipji stabbiliti sew tal-liġi tal-UE, jekk kapital addizzjonali jsir disponibbli mill-Istat għal impriża fuq kundizzjonijiet aħjar minn kundizzjonijiet normali tas-suq, dan jista' jaqa' fil-kamp ta’ applikazzjoni tal-Artikolu 107(1) tat-TFUE, għax iwassal biex jiffavorixxi l-impriża partikolari skont it-tifsira ta’ dak l-Artikolu. Sabiex jiġi determinat jekk impriża tkunx ingħatat vantaġġ ekonomiku mill-Istat, vantaġġ li hija ma kinitx tikseb taħt kundizzjonijiet normali tas-suq, il-Kummissjoni tapplika l-“prinċipju ta’ investitur f'ekonomija tas-suq” (“l-MEIP”) (13).

(51) Skont dak il-prinċipju, l-ebda għajnuna mill-Istat ma tkun involuta fejn, f'ċirkustanzi simili, investitur privat ta’ daqs komparabbli ma’ dak tal-korpi li joperaw fis-settur pubbliku seta', waqt l-operazzjoni fil-kundizzjonijiet normali tas-suq ta’ ekonomija tas-suq, ġie mħeġġeġ jagħmel il-kontribuzzjoni tal-kapital inkwistjoni. Il-Kummissjoni għandha għalhekk tivvaluta jekk investitur privat kienx jidħol fit-tranżazzjoni inkwistjoni fuq l-istess termini. L-imġiba mbassra tal-investitur privat ipotetiku hija dik ta’ investitur prudenti li l-għan tiegħu ta’ massimizzazzjoni tal-profitti huwa mtaffi minn kawtela dwar il-livell ta’ riskju aċċettabbli għal rata partikolari ta’ redditu. Skont dan il-prinċipju, kapital li jitpoġġa għad-dispożizzjoni ta’ kumpanija mill-Istat, direttament jew indirettament, f'ċirkostanzi li jikkorrispondu mal-kundizzjonijiet normali tas-suq, m'għandux jitqies bħala għajnuna mill-Istat (14).

(52) Skont każistika stabbilita, l-MEIP huwa applikabbli fuq self. Meta jiġi applikat għall-għotja ta’ self, dan il-prinċipju jqajjem il-kwistjoni ta’ jekk investitur privat kienx jagħti s-self lill-benefiċjarju skont it-termini li fil-fatt ingħata s-self (15). F'dan ir-rigward, il-Kummissjoni tivvaluta jekk is-self isirx fuq termini kummerċjali normali u jekk self bħal dan kienx ikun disponibbli minn bank kummerċjali. Fir-rigward tat-termini ta’ self bħal dan, il-Kummissjoni tikkunsidra b'mod partikolari r-rata tal-imgħax mitluba u s-sigurtà mfittxija biex jiġi kopert dan is-self. Il-Kummissjoni tivvaluta jekk il-garanzija mogħtija hijiex biżżejjed biex tħallas lura s-self b'mod sħiħ fil-każ ta’ inadempjenza u l-pożizzjoni finanzjarja tal-kumpanija fiż-żmien meta jsir is-self (16).

(53) Il-Kummissjoni tinnota li ČSA hija persuna ġuridika involuta f'attivitajiet ekonomiċi u għalhekk hija meqjusa bħala impriża skont it-tifsira tal-Artikolu 107 tat-TFUE. Sabiex jiġi ddeterminat jekk is-self minn Osinek ingħatax fuq kundizzjonijiet favorevoli jew kundizzjonijiet tas-suq, il-Kummissjoni vverifikat il-konformità tar-rata tal-imgħax għas-self inkwistjoni mar-rata ta’ referenza kif stabbilita fil-Komunikazzjoni tar-Rata ta’ Referenza, li hija applikata bħala indikatur għar-rata tas-suq.

(54) Fir-rigward tad-data rilevanti li għandha tiġi kkunsidrata meta qed tiġi mqabbla r-rata tal-imgħax tas-self inkwistjoni mar-rata ta’ referenza, il-Kummissjoni diġà esprimiet l-opinjoni tagħha fid-deċiżjoni tal-ftuħ li din għandha tkun id-data tal-att li jorbot legalment skont liema s-self ingħata, jiġifieri t-30 ta’ April 2009 (id-data tal-konklużjoni tal-ftehim tas-self bejn Osinek u ČSA).

(55) Ir-Repubblika Ċeka ssostni li, f'dak iż-żmien, ČSA kien għad għandha aċċess għal finanzjament estern minn banek privati u saret ditta f'diffikultajiet biss f'Awwissu 2009. Fil-bidu tal-2009 l-affidabbiltà kreditizja ta’ ČSA kienet tikkorrispondi mal-klassifikazzjoni ta’ kategorija B.

(56) Sabiex tivverifika l-pretensjonijiet tar-Repubblika Ċeka, il-Kummissjoni kkonsultat ma’ diversi banek privati li għandhom relazzjonijiet kummerċjali ma’ ČSA dwar il-klassifikazzjoni interna tagħhom għal ČSA fl-ewwel sitt xhur tal-2009, il-bidliet tal-klassifikazzjoni interna għal ČSA bejn Lulju 2008 u Lulju 2009, il-kundizzjonijiet ta’ self li ngħataw lil ČSA fl-ewwel sitt xhur tal-2009, u kummenti oħra dwar l-affidabbiltà kreditizja fl-ewwel sitt xhur tal-2009. Tliet banek privati taw informazzjoni bil-kundizzjoni li l-informazzjoni tibqa' kunfidenzjali, tintuża biss għall-valutazzjoni interna tal-Kummissjoni u ma tiġix żvelata lil kwalunkwe parti terza, inklużi ČSA u l-awtoritajiet Ċeki.

(57) Għalkemm dawn il-banek kollha jirrikonoxxu l-aggravament tas-sitwazzjoni finanzjarja ta’ ČSA fil-bidu tal-2009, self ta’ kapital għall-ħidma u faċilitajiet ta’ kreditu kineu provduti lil ČSA fl-ewwel sitt xhur tal-2009. Il-klassifikazzjoni interna tat-tliet banek privati fir-rigward ta’ CSA tikkorrispondi bejn wieħed u ieħor għal klassifikazzjoni B.

(58) Il-Kummissjoni tinnota li t-tweġibiet tal-banek huma konsistenti u ġusti. Għalkemm il-klassifikazzjoni interna tal-kumpanija marret għall-agħar, id-deklassifikar ma jidhirx sinifikanti biżżejjed biex jiġġustifika marġni ta’ riskju ogħla.

(59) Barra minn hekk, il-Kummissjoni tosserva li, kif diġà ġie indikat fid-deċiżjoni tal-ftuħ u abbażi tal-informazzjoni pprovduta mir-Repubblika Ċeka, l-UniCreditBank ipprovda kapital għall-ħidma, self fuq perjodu medju (4 snin) ta’ CZK 200 miljun lil ČSA f'Settembru 2008, garantiti permezz ta’ simulatur tat-titjiriet. Fil-25 ta’ Ġunju 2009, minħabba d-devjazzjoni mill-indikaturi finanzjarji miftiehma fil-ftehim tas-self, l-UniCreditBank żied il-marġni ta’ riskju għas-self ta’ ČSA minn 160 punt ta’ bażi (miftiehem f'Settembru 2008) għal 325 punt ta’ bażi ‘l fuq mill-PRIBOR ta’ xahar (jiġifieri rata ta’ imgħax ta’ 5,10 % fis-sena fil-25 ta’ Ġunju 2009). Il-Kummissjoni tinnota li din ir-rata ta’ imgħax, li kienet tirrifletti d-deterjorament riċenti tas-sitwazzjoni finanzjarja ta’ ČSA, hija inqas mir-rata ta’ imgħax tas-self minn Osinek (5,51 % fis-sena) u tikkorrispondi approssimattivament għal rata ta’ referenza għal kumpanija bi klassifikazzjoni B (b’kollateralizzazzjoni għolja).

(60) Fid-dawl ta’ dan kollu, jista' jiġi konkluż li, bħala prinċipju, ČSA kellha aċċess għal finanzjament estern fiż-żmien li s-self minn Osinek kien mogħti u li l-affidabbiltà kreditizja ta’ ČSA fl-ewwel sitt xhur tal-2009 tikkorrispondi ma’ klassifikazzjoni B.

(61) Il-kollateral użat biex jiġi żgurat is-self kien jinkludi bini li jinsab fl-ajruport ta’ Prague Ruzyně, artijiet, inventarji u spare parts. Il-valur tas-suq tal-kollateral ġie stabbilit minn esperti indipendenti mir-Repubblika Ċeka, li huma rreġistrati jew fir-Reġistru tal-Istituti Esperti jew fir-Reġistru Ċentrali ta’ Esperti Awtorizzati miżmuma mill-Ministeru Ċek tal-Ġustizzja u li għandhom esperjenza fil-qasam tal-evalwazzjoni ta’ assi (17).

(62) Il-Kummissjoni tinnota li d-data tar-rapport ta’ evalwazzjoni tal-kollateral Hangar F (ara Tabella 1) hija l-1 ta’ Ġunju 2009, waqt li l-ewwel parti tas-self minn Osinek tħallset fil-11 ta’ Mejju 2009. L-awtoritajiet Ċeki ssottomettew dikjarazzjoni mill-YBN Consult, datata s-6 ta’ Mejju 2009, li tikkonferma l-valur tal-kollateral użat. Dikjarazzjoni bħal din hija konformi mal-paragrafu 5.9.11 tal-ftehim ta’ self minn Osinek sakemm ir-rapport sħiħ ta’ evalwazzjoni jiġi sottomess fi żmien xahar mid-data tal-ħlas tal-ewwel parti. Il-Kummissjoni tinnota li din il-kundizzjoni ġiet sodisfatta.

(63) Barra minn hekk, il-Kummissjoni evalwat b'mod kritiku r-rapporti ta’ evalwazzjoni sottomessi. L-evalwazzjonijiet ma jagħtux lok għal tħassib peress li ma ġie nnutat l-ebda żball ċar, huma applikati metodoloġiji aċċettati u l-evalwazzjonijiet huma bbażati fuq suppożizzjonijiet kredibbli. Għaldaqstant, il-Kummissjoni tqis li r-riżultati tar-rapporti attwali ta’ evalwazzjoni huma approssimazzjoni xierqa għall-prezzijiet realistiċi tas-suq tal-assi użati bħala kollateral għas-self minn Osinek. Għal tip wieħed ta’ kollateral (l-ispare parts), il-valur kien ibbażat fuq il-valur nett tagħhom skont il-kotba. Il-Kummissjoni tikkunsidra li dan il-metodu ta’ valutazzjoni huwa xieraq għal dan it-tip ta’ assi peress li l-ispare parts jistgħu faċilment jiġu nnegozjati u għalhekk il-valur tagħhom għandu jikkorrispondi mal-akkwist oriġinali tagħhom bid-deprezzament akkumulat imnaqqas.

(64) Il-ftehim tas-self stipula li l-ammont tas-self attwali m'għandux jeċċedi 90 % tal-valur tal-kollateral, jiġifieri l-valur tal-kollateral għandu jkun mill-anqas ugwali għal 110 % tal-ammont tas-self. Abbażi tal-informazzjoni ppreżentata, fiż-żmien meta l-ewwel parti kienet allokata f'Mejju 2009, il-valur tal-kollateral oriġinali kif miftiehem fil-ftehim tas-self tat-30 ta’ April 2009 kien mill-anqas [110-117]%; fiż-żmien meta t-tieni parti kienet allokata f'Lulju 2009 mill-anqas [120-132]%; u fiż-żmien meta t-tielet parti kienet mogħtija f'Settembru 2009 mill-anqas [128-141]%. Barra minn hekk, permezz ta’ diversi addenda għall-ftehim tas-self minn Osinek (ara l-premessa 8) ġew miżjuda assi kollaterali adizzjonali u xi assi ġew rilaxxati. Tabella 4 Ħarsa ġenerali lejn il-kollateralizzazzjoni f'perjodi ta’ żmien differenti tas-self minn Osinek Data tal-bidla Ammont miġbud (CZK miljun) Valur tal-kollateral (CZK miljun) % livell tal-kollateral fil-11 ta’ Mejju 2009 800 [880-935] [110-117] % fit-23 ta’ Lulju 2009 800 [1 350 -1 485 ] [169-186] % fit-30 ta’ Lulju 2009 1 700 [2 040 –2 240 ] [120-132] % fit-22 ta’ Settembru 2009 1 700 [2 485 -2 760 ] [146-162] % fl-24 ta’ Settembru 2009 2 500 [3 190 -3 535 ] [128-141] % fid-9 ta’ Diċembru 2009 2 500 [3 275 -3 615 ] [131-145] % fil-25 ta’ Jannar 2010 2 500 [3 310 -3 640 ] [132-146] %

(65) Il-Komunikazzjoni dwar ir-Rata ta’ Referenza tassumi li kollateralizzazzjoni ‘għolja’ timplika telf fil-każ ta’ inadempjenza taħt jew ugwali għal 30 %, li jikkorrispondi għal valur tal-kollateral ta’ mill-anqas 70 % tal-ammont tas-self. Il-Kummissjoni tinnota li l-kollateralizzazzjoni pprovduta għas-self hija ogħla b'mod sinifikanti, li toħloq marġini ta’ sikurezza importanti fir-rigward ta’ kwalunkwe devjazzjoni possibbli fl-estimi tal-valur tal-kollateral.

(66) Ir-rata ta’ imgħax xierqa wara l-Komunikazzjoni dwar ir-Rata ta’ Referenza f'dak iż-żmien tkun ta’ 5,16 % fis-sena (rata bażi ta’ 2,96 % + 220 punt bażi = 5,16 % fis-sena). Il-marġini ta’ 220 punt bażi tirrifletti klassifikazzjoni B kif ikkonfermat mill-banek privati u l-kollateralizzazzjoni għolja kif deskritta hawn fuq.

(67) Dik ir-rata hija inqas mir-rata ta’ imgħax applikata għas-self minn Osinek (PRIBOR ta’ tliet xhur (18) + 300 punt bażi), li fit-30 ta’ April 2009 waslet għal 5,51 % fis-sena.

(68) Analiżi tar-rata applikata (PRIBOR ta’ tliet xhur flimkien ma’ 300 mitt punt bażi) u r-rata ta’ referenza flimkien ma’ marġini ta’ 220 punt bażi juru li dawn ir-rati huma komparabbli f'termini tal-metodoloġija tal-bażi kif ukoll fil-livell ġenerali tar-rati applikati, inkluż il-marġni tar-riskju rilevanti.

(69) PRIBOR hija l-valur ta’ referenza tar-rati tal-imgħax fuq is-suq ta’ depożiti interbankarji li huwa kkalkulat (ifissat) mill-kwotazzjonijiet tal-banek ta’ referenza għall-bejgħ ta’ depożiti (jiġifieri offerti) mill-aġent tal-kalkolu għall-Bank Nazzjonali Ċek u għall-Czech Forex Club (Assoċjazzjoni ta’ Swieq Finanzjarji tar-Repubblika Ċeka — A.C.I.) (19).

(70) Ir-rata għas-self minn Osinek hija bbażata fuq PRIBOR ikkalkulata għall-maturità ta’ 3 xhur. Ir-rata ta’ referenza hija bbażata fuq sena rati ta’ swieq ta’ flus. Madanakollu, il-Kummissjoni tirriserva d-dritt li tuża maturitajiet iqsar jew itwal addottati għal ċerti każi.

(71) Analiżi tal-iżvilupp taż-żewġ rati matul il-ħajja tas-self ta’ Osinek (April 2009 sa Ġunju 2010) turi li ż-żewġ rati huma tabilħaqq komparabbli. Ir-rati medji (20) għall-perjodu minn April 2009 sa Ġunju 2010 huma kważi l-istess (4,77 % għall-PRIBOR + 300 punt bażilari; 4,79 % għar-rata ta’ referenza inkluż marġini ta’ riskju ta’ 220 punt bażi). Id-differenza żgħira bejn iż-żewġ punti bażi hija dovuta għall-metodu differenti ta’ aġġustament. PRIBOR hija aġġustata kull ġurnata; ir-rata ta’ referenza tiġi aġġustata biss kull ftit xhur.

(72) F'dan l-isfond, ir-rata ta’ imgħax applikata tista' tiġi aċċettata bħala indikatura xieraq għal rata tas-suq. Fuq il-bażi tal-Komunikazzjoni dwar ir-Rata ta’ Referenza, il-miżura hija konformi mas-suq u għaldaqstant ma tinvolvix vantaġġ ekonomiku lil ČSA.

(73) Fl-aħħar nett, il-Kummissjoni tinnota li l-pagamenti ta’ imgħax minn ČSA lill-kreditur kienu esegwiti f'konformità sħiħa mat-termini tal-ftehim tas-self minn Osinek (21).

6.3. Selettivitá

(74) L-Artikolu 107(1) tat-TFUE jirrikjedi li miżura, sabiex tiġi definita bħala għajnuna mill-Istat, għandha tiffavorixxi ‘ċerti impriżi jew il-produzzjoni ta’ ċerti oġġetti’. Fil-każ inkwistjoni, il-Kummissjoni tinnota li s-self minn Osinek kien mogħti lil ČSA biss. Għaldaqstant, hija selettiva skont it-tifsira tal-Artikolu 107(1) tat-TFUE

6.4. Distorsjoni tal-kompetizzjoni u l-effett fuq il-kummerċ

(75) Fir-rigward tal-kriterji kumulattivi ta’ għajnuna mill-Istat, fil-każ attwali l-effett fuq il-kummerċ intrakomunitarju u d-distorsjoni tal-kompetizzjoni tal-miżura kkontestata huma indiskutibbli u lanqas kienu kkontestati mill-awtoritajiet Ċeki. ČSA hija f'kompetizzjoni ma’ linji oħra tal-ajru tal-Unjoni Ewropea, b'mod partikolari mid-dħul fis-seħħ tat-tielet stadju ta’ liberalizzazzjoni tat-trasport tal-ajru (“it-tielet pakkett”) fl-1 ta’ Jannar 1993. Il-miżuri inkwistjoni ppermettew lil ČSA li tkompli topera b'tali mod li ma kellhiex tiffaċċja, bħal ma ġralhom kompetituri oħra, il-konsegwenzi li normalment jirriżultaw mir-riżultati finanzjarji ħżiena tagħha.

6.5. Konklużjoni

(76) Abbażi ta’ dak kollu msemmi, il-Kummissjoni tikkunsidra li l-miżura ma tinvolvi l-ebda għajnuna mill-Istat lil ČSA peress li s-self minn Osinek kien ipprovdut taħt kundizzjonijiet li investitur f'ekonomija tas-suq ikun jeħtieġ. B'mod partikolari, ir-rata tal-imgħax li biha ngħata s-self minn Osinek f'konformità mar-rata ta’ referenza ddeterminata abbażi tal-Komunikazzjoni dwar ir-Rata ta’ Referenza fid-dawl tal-fatt li ČSA kellha klassifikazzjoni B fiż-żmien meta s-self ingħata, li kien ikkonfermat mill-banek privati u s-self kien assigurat il-ħin kollu b'kollateralizzazzjoni kemmxejn ogħla mis-70 % tal-ammont tas-self stipulat fil-Komunikazzjoni dwar ir-Rata ta’ Referenza.

7. IL-KOMPATIBILITÀ TAL-GĦAJNUNA MAS-SUQ INTERN

(77) Madanakollu, il-Kummissjoni analizzat ukoll jekk, li kieku s-self kien ikkunsidrat li jinvolvi għajnuna mill-Istat, il-miżura tkunx kompatibbli mas-suq intern skont l-Artikolu 107(3)(b) tat-TFUE, abbażi tal-Qafas Temporanju.

(78) Is-self minn Osinek ingħata fl-2009. Il-miżura għalhekk għandha l-għan li tiffaċilita l-aċċess ta’ ditta għall-finanzi esterni f'perjodu ta’ żmien meta l-funzjonament normali tas-swieq ta’ kreditu huwa severament imfixkel minħabba l-kriżi finanzjarja u meta l-kriżi finanzjarja (‘mument deċiżiv għall-kreditu’) qed taffettwa l-ekonomija usa' u qed twassal għal tfixkil serju tal-ekonomija tal-Istati Membri.

(79) Fis-17 ta’ Diċembru 2008, il-Kummissjoni indirizzat din il-kriżi billi adottat il-Qafas Temporanju. Fil-Qafas, il-Kummissjoni rrikonoxxiet il-‘gravità tal-kriżi finanzjarja attwali u l-impatt tagħha fuq l-ekonomija globali tal-Istati Membri’. Barra minn hekk, il-Kummissjoni kkonkludiet ‘li ċerti kategoriji ta’ għajnuna mill-Istat huma ġustifikati, għal perjodu limitat, sabiex jirrimedjaw dawn id-diffikultajiet u li dawn jistgħu jiġu ddikjarati kompatibbli mas-suq komuni abbażi tal-Artikolu 107(3)(b) tat-TFUE.’

7.1. Konformità mat-taqsima 4.4.2 tal-Qafas Temporanju

(80) Il-miżura għandha tiġi valutata kontra r-rekwiżiti tat-Taqsima 4.4.2 tal-Qafas Temporanju (‘Għajnuna fil-forma ta’ rata tal-imgħax issussidjata’).

Konformità tar-rata tal-imgħax applikata

(81) Skont il-Qafas Temporanju, ir-rata tal-imgħax applikata għandha tkun tal-anqas ekwivalenti għar-rata mil-lum għall-għada (overnight) tal-bank ċentrali miżjuda bi primjum ekwivalenti għad-differenza bejn ir-rata medja ta’ fost il-banek għal sena waħda u r-rata mil-lum għall-għada medja tal-bank ċentrali matul il-perjodu mill-1 ta’ Jannar 2007 sat-30 ta’ Ġunju 2008, flimkien mal-primjum għar-riskju tal-kreditu li jikkorrispondi għall-profil ta’ riskju tal-benefiċjarju, kif stipulat mill-Komunikazzjoni dwar ir-Rata ta’ Referenza.

(82) Ir-rata mil-lum għall-għada għar-Repubblika Ċeka fit-30 ta’ April 2009 kienet 1,45 % (22). Id-differenza bejn ir-rata medja ta’ fost il-banek għal sena waħda u r-rata mil-lum għall-għada medja tal-bank ċentrali matul il-perjodu mill-1 ta’ Jannar 2007 sat-30 ta’ Ġunju 2008 kienet ta’ 68 punt bażi.

(83) Il-primjum tar-riskju tal-kreditu li jikkorrispondi mal-profil tar-riskju tal-benefiċjarju kien ta’ 220 punt bażi. Dan il-primjum huwa bbażat fuq klassifikazzjoni B (ara premessa 57) u livell għoli ta’ kollateralizzazzjoni minħabba l-kollateral offrut (ara premessi 64 u 65).

(84) Skont il-Qafas Temporanju, ir-rata minima għalhekk għandha tkun 4,33 % (1,45 % + 0,68 % + 2,20 %). Ir-rata attwali għas-self minn Osinek kienet ta’ 5,51 %. B'riżultat ta’ dan, is-self minn Osinek ingħata b'rata ogħla mill-minimu permess taħt il-Qafas Temporanju.

(85) Barra minn hekk, it-Taqsima 4.4 tal-Qafas Temporanju teħtieġ żewġ kundizzjonijiet addizzjonali li għandhom jiġu sodisfatti sabiex self jiġi kkunsidrat bħala għajnuna kompatibbli:

Kuntratt konkluż qabel il-31 ta’ Diċembru 2010

(86) L-ewwel, il-kuntratt kellu jiġi konkluż sa mhux aktar tard mill-31 ta’ Diċembru 2010. Ir-rati ta’ imgħax imnaqqsa jistgħu jiġu applikati għal pagamenti ta’ imgħax qabel il-31 ta’ Diċembru 2012.

(87) Il-ftehim ta’ self minn Osinek ġie konkluż fit-30 ta’ April 2009. Is-self kellu jitħallas lura f'pagament wieħed fit-30 ta’ Novembru 2010. Il-kuntratt tas-self għaldaqstant jissodisfa l-ewwel kundizzjoni.

Mhux ditta f'diffikultà fl-1 ta’ Lulju 2008

(88) It-tieni, il-benefiċjarju ma kellux ikun f'diffikultà fl-1 ta’ Lulju 2008.

(89) Il-punt 9 tal-Linji Gwida S u R jiddikjara li m'hemm l-ebda definizzjoni tal-UE ta’ x'jikkostitwixxi impriża f'diffikultà u jżid li l-Kummissjoni tikkunsidra ditta f'diffikultà fejn mhijiex kapaċi, kemm permezz tar-riżorsi proprji tagħha jew b'fondi li tista' tikseb mill-proprjetarji/azzjonisti jew kredituri tagħha, twaqqaf it-telf li, mingħajr għajnuna esterna mill-awtoritajiet pubbliċi, kważi ċertament jikkundannaha biex tagħlaq in-negozju fi żmien qasir jew medju.

(90) Sussegwentement, il-punt 10(b) tal-Linji Gwida S u R jiċċara li ditta hi meqjusa li tkun f'diffikultà, fil-każ ta’ kumpanija fejn mill-anqas xi membri għandhom responsabbiltà limitata għad-dejn tal-kumpanija, fejn aktar minn nofs il-kapital reġistrat tagħha jkun għeb u aktar minn kwart ta’ dak il-kapital ikun ġie mitluf matul l-aħħar 12-il xahar.

(91) Fl-2008 il-kapital reġistrat ta’ ČSA laħaq it-total ta’ CZK 2 735 miljun. Skont l-istandard ta’ CSA, l-ekwità tal-kumpanija waqgħet għal CZK 101 miljun fl-istess sena. Tabella 5 Ekwità u kapital reġistrat fl-2007 u 2008 (CZK elf) Sors: Dikjarazzjonijiet finanzjarji pprovduti minn ČSA. 2007 6/07 7/07 8/07 9/07 10/07 11/07 12/07 Ekwità [1 035 000 - 1 140 000 ] [1 415 000 - 1 555 000 ] [1 450 000 - 1 595 000 ] [1 410 000 - 1 565 000 ] [1 950 000 - 2 145 000 ] [1 260 000 - 1 390 000 ] 1 238 093 Kapital reġistrat 2 735 510 2 735 510 2 735 510 2 735 510 2 735 510 2 735 510 2 735 510

2008 1/08 2/08 3/08 4/08 5/08 6/08 Ekwità [585 000 - 645 000 ] [385 000 - 420 000 ] [110 000 - 120 000 ] [690 000 - 755 000 ] [860 000 - 950 000 ] [965 000 - 1 065 000 ] Kapital reġistrat 2 735 510 2 735 510 2 735 510 2 735 510 2 735 510 2 735 510

7/08 8/08 9/08 10/08 11/08 12/08 Ekwità [945 000 - 1 030 000 ] [1 220 000 - 1 340 000 ] [1 270 000 - 1 410 000 ] [1 295 000 - 1 430 000 ] [610 000 - 670 000 ] 101 686 Kapital reġistrat 2 735 510 2 735 510 2 735 510 2 735 510 2 735 510 2 735 510

(92) Minkejja li aktar minn nofs il-kapital reġistrat tal-kumpanija kien diġà għeb fl-1 ta’ Lulju 2008, it-tieni kundizzjoni tal-punt 10(a) tal-Linji Gwida S u R — li aktar minn kwart tal-kapital reġistrat irid ikun għeb matul it-12-il xahar ta’ qabel — mhijiex sodisfatta. L-ekwità mitlufa bejn Ġunju 2007 u Lulju 2008 (CZK [31 570 000-34 875 000]) tikkorrispondi għal [0,8-1,5] % biss tal-kapital reġistrat.

(93) Barra minn hekk, il-punt 10(c) tal-Linji Gwida S u R jikkunsidra li kumpanija tkun f'diffikultà fejn din tissodisfa l-kriterji taħt il-liġi domestika tagħha għax tkun suġġetta għal proċeduri kollettivi ta’ insolvenza. L-awtoritajiet Ċeki kkonfermaw li ČSA ma kinitx eliġibbli għal proċeduri ta’ insolvenza skont il-paragrafu 3 tal-Att dwar l-Insolvenza Ċeka.

(94) Skont il-punt 11 tal-Linji Gwida S u R, anke meta ma tkun preżenti l-ebda ċirkostanza stabbilita fil-punt 10 ta’ dawk il-Linji Gwida, impriża xorta tista' titqies f'diffikultajiet, b'mod partikolari fejn hemm preżenti sinjali li s-soltu juru ditta f'diffikultà, bħal żieda fit-telf, fatturat dejjem jonqos, inventarji dejjem jiżdiedu ta’ stokks, kapaċità eċċessiva, nuqqas ta’ likwidità, dejn dejjem jikber, spejjeż dejjem jogħlew tal-imgħax u valur nett tal-assi dejjem nieżel jew li spiċċa.

(95) Il-bidliet fir-riżultati finanzjarji ta’ ČSA matul il-perjodu rilevanti ma wrewx xejra negattiva ċara (ara Tabella 3). Il-kumpanija għamlet telf fl-aħħar tal-2006, iżda rkuprat u wriet riżultat pożittiv għall-2007. Telf ta’ CZK [800-880] miljun kien sussegwentement reġistrat fl-aħħar tal-ewwel tliet xhur tal-2008. Madanakollu, is-sitwazzjoni tjiebet sal-aħħar tat-tieni tliet xhur, jiġifieri sat-30 ta’ Ġunju 2008. Xejra simili tista' tiġi osservata fis-sitwazzjoni ta’ likwidità. Il-fatturat ta’ ČSA naqas bil-mod fuq bażi annwali fuq il-perjodu osservat. Madanakollu, ma jistax jiġi konkluż li l-fatturat naqas b'mod sinifikanti qabel it-30 ta’ Ġunju 2008.

(96) Id-dejn tal-kumpanija naqas bejn Marzu 2008 u Ġunju 2008, u mbagħad żdied fis-sitt xhur ta’ wara. Finalment, il-valur tal-assi varja matul il-perjodu osservat mingħajr l-ebda tendenza ċara.

(97) Bħala konklużjoni, it-tendenza fil-kriterji finanzjarji kif stabbilit fil-punt 11 tal-Linji Gwida S u R ma tindikax b'mod ċar is-sinjali kollha li s-soltu juru li ditta qiegħda f'diffikultà qabel it-30 ta’ Ġunju 2008. Barra minn hekk, ČSA xorta kellha aċċess għall-finanzi f'dak iż-żmien, kif muri mill-fatt li hija kienet f'pożizzjoni li tikseb self minn bank privat f'Settembru 2008 (ara l-premessa 59).

(98) Il-Kummissjoni tosserva li l-għajnuna kompatibbli taħt it-taqsima 4.4 tal-Qafas Temporanju tista' tingħata lil ditti li ma kinux f'diffikultà fl-1 ta’ Lulju 2008 iżda li daħlu f'diffikultà wara b'riżultat tal-kriżi globali finanzjarja u ekonomika. Għaldaqstant, il-fatt li ČSA saret impriża f'diffikultà f'data aktar tard huwa mingħajr preġudizzju għall-kompatibilità taħt il-Qafas Temporanju.

(99) Konsegwentement, il-Kummissjoni tikkunsidra li ČSA ma kinitx impriża f'diffikultà fl-1 ta’ Lulju 2008 u li kienet għalhekk eliġibbli għall-applikazzjoni tal-Qafas Temporanju.

7.2. Konklużjoni

(100) Fid-dawl ta’ dan kollu, is-self minn Osinek jissodisfa l-kundizzjonijiet kollha deskritti fit-Taqsima 4.4 tal-Qafas Temporanju. Għaldaqstant, anki jekk is-self minn Osinek jitqies li jinvolvi għajnuna mill-Istat, il-miżura xorta tkun kompatibbli mas-suq intern skont l-Artikolu 107(3)(b) tat-TFUE.

8. KONKLUŻJONI

(101) Il-Kummissjoni tikkonkludi li s-self minn Osinek ma jinvolvi l-ebda għajnuna mill-Istat. Barra minn hekk, anki jekk is-self minn Osinek jitqies li jinvolvi għajnuna mill-Istat, il-miżura xorta tkun kompatibbli mas-suq intern skont l-Artikolu 107(3)(b) tat-TFUE.

(102) Din id-Deċiżjoni ma tkoprix id-dekollateralizzazzjoni u l-kapitalizzazzjoni tas-self minn Osinek tat-30 ta’ Ġunju 2010. Il-valutazzjoni ta’ din il-miżura se tkun is-suġġett tad-deċiżjoni finali fil-Każ SA.30908,

ADOTTAT DIN ID-DEĊIŻJONI:

Artikolu 1

Il-miżura li r-Repubblika Ċeka implimentat għal České aerolinie, a.s. fil-forma ta’ self li jammonta għal CZK 2,5 biljun ipprovdut minn Osinek a.s. fuq il-bażi tal-ftehim tas-self tat-30 ta’ April 2009 ma tikkostitwixxix għajnuna skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea u, anki li kieku kienet tagħmel dan, hija kompatibbli mas-suq intern skont l-Artikolu 107(3)(b) tat-Trattat.

Artikolu 2

Din id-Deċiżjoni hija indirizzata lir-Repubblika Ċeka.

Magħmul fi Brussell, il-21 ta’ Marzu 2012. Għall-Kummissjoni Joaquín ALMUNIA Viċi President

(1) B'effett mill-1 ta’ Diċembru 2009, l-Artikoli 87 u 88 tat-Trattat tal-KE saru l-Artikoli 107 u 108, rispettivament, tat-Trattat dwar il-Funzjonament tal-Unjoni Ewropea (“TFUE”). Iż-żewġ settijiet ta’ dispożizzjonijiet huma, sostanzjalment, identiċi. Għall-finijiet ta’ din id-Deċiżjoni, referenzi għall-Artikoli 107 u 108 tat-TFUE għandhom jinftiehmu, fejn xieraq, bħala referenzi għall-Artikoli 87 u 88, rispettivament, tat-Trattat tal-KE. It-TFUE introduċa wkoll ċerti bidliet fit-terminoloġija, bħat-tibdil ta’ ‘Komunità’ ma’ ‘Unjoni’ u ‘suq komuni’ ma’ ‘suq intern’. It-terminoloġija tat-TFUE se tintuża f'din id-Deċiżjoni.

(2) Id-Deċiżjoni ta-Kummissjoni C(2010) 987 finali tal-24 ta’ Frar 2010 (ĠU C 43, 11.2.2011, p. 6).

(3) L-ewwel addendum ġie konkluż fit-23 ta’ Lulju 2009, it-tieni fit-22 ta’ Settembru 2009, it-tielet fid-9 ta’ Diċembru 2009 u r-raba' fil-25 ta’ Jannar 2010.

(*) Sigriet tan-negozju.

(4) L-informazzjoni dwar l-introjtu matul sena finanzjarja hija kumulattiva.

(5) ĠU C 244, 1.10.2004, p. 2.

(6) ĠU C 83, 7.4.2009, p. 1.

(7) Fl-2009 is-suq Ċek esperjenza nuqqas ta’ 6 % fit-traffiku tal-passiġġieri fl-ajruport ta’ Prague Ruzyně.

(8) ĠU C 14, 19.1.2008, p. 6.

(9) Kummenti addizzjonali magħmulin mill-partijiet terzi interessati jikkonċernaw: (i) il-kapitalizzazzjoni tas-self minn Osinek permezz ta’ tibdil ta’ self f'ekwità; (ii) il-ħlas allegat ta’ remunerazzjoni lill-President tal-Bord tad-Diretturi u lill-President ta’ ČSA mill-ajruport tal-IIstat Prague Ruzyně, u (iii) it-trasferimenti ta’ proprjetà ta’ ČSA lill-ajruport tal-Istat Prague Ruzyně bil-kirja sussegwenti lura lil ČSA, ma jirrelatawx ma’ dan il-każ u se jiġu analizzati fid-deċiżjoni finali fil-Kawża SA.30908 ČSA — Czech Airlines — Pjan ta’ Ristrutturar.

(10) L-Att Nru 182/2006.

(11) ĠU L 318, 17.11.2006, p. 17.

(12) Kawża C-482/99 Franza v Il-Kummissjoni (“Stardust Marine”) [2002] ECR I-4397, paragrafi 52 u 57.

(13) Kawżi konġunti T-228/99 u T-233/99 Westdeutsche Landesbank GZ v Il-Kummissjoni [2003] ECR II-435, paragrafu 251.

(14) Il-Komunikazzjoni tal-Kummissjoni għall-Applikazzjoni tal-Istati Membri tal-Artikoli 92 u 93 tat-Trattat tal-KEE u tal-Artikolu 5 tar-Direttiva tal-Kummissjoni 80/723/KEE lill-impriżi pubbliċi fis-settur tal-manifattura, ĠU C 307, 13.11.1993, p. 3, punt 11. Il-Komunikazzjoni tittratta s-settur tal-manifattura, iżda hija applikabbli għal setturi ekonomiċi oħra. Cf. Kawża T-16/96 Cityflyer [1998] ECR II-757, paragrafu 51.

(15) Ara Kawża T-16/96 Cityflyer Express Ltd v Il-Kummissjoni [1998] ECR II-757, paragrafi 45 u 46.

(16) Ara l-Komunikazzjoni dwar l-applikazzjoni tal-Artikoli 92 u 93 tat-Trattat tal-KE u l-Artikolu 61 tal-Ftehim ŻEE għall-għajnuna mill-Istat fis-settur tal-avjazzjoni (ĠU C 350, 10.12.1994, p. 5).

(17) YBN Consult - Znalecký ústav, s.r.o. huwa istitut espert ikkwalifikat biex jipprovdi pariri esperti fl-ekonomija u fl-industrija tal-bini. PROSCON - s.r.o. huwa istitut espert ikkwalifikat biex jipprovdi pariri esperti fir-rigward tal-ekonomija. Is-sur Vladimír Čmejla huwa espert fl-ekonomija, privattivi u invenzjonijiet.

(18) Għar-rati ta’ kuljum ta’ PRIBIOR ara http://www.cnb.cz/en/financial_markets/money_market/pribor/daily.jsp.

(19) Għall-metodoloġija tal-PRIBOR ara http://www.cnb.cz/docs/ARADY/MET_LIST/prib_en.pdf

(20) Ir-rati medji huma derivati mill-medja aritmetika tal-medji PRIBOR ta’ kull xahar għal tliet xhur flimkien ma’ 300 punt bażi skont il-Bank Nazzjonali Ċek u r-rati ta’ referenza rilevanti flimkien ma’ 220 punt bażi bejn April 2009 u Ġunju 2010 (għad-data rilevanti ara t-tabelli f' http://www.cnb.cz/en/financial_markets/money_market/pribor/averages_form.jsp u http://ec.europa.eu/competition/state_aid/legislation/reference_rates.html).

(21) Imgħax debitament tħallas kull tliet xhur kalendarji għal ħames darbiet konsekuttivi u f'okkażjoni waħda penali kuntrattwali kienu mitluba għal dewmien ta’ jumejn fil-pagamenti.

(22) CZEONIA (Medja ta’ Indiċi mil-lum għall-għada tar-Repubblika Ċeka) hija definita bħala l-medja peżata tar-rati ta’ imgħax ta’ depożiti O/N mhux garantiti mqiegħda mill-banek ta’ referenza fis-suq interbankarju. Hija kkalkolata u ppubblikata mill-Bank Nazzjonali Ċek (http://www.cnb.cz/en/financial_markets/money_market/czeonia/daily.jsp).